**СПОРТСКИ САВЕЗ ОПШТИНЕ БАЧКИ ПЕТРОВАЦ**

**НАРАТИВНИ ИЗВЕШТАЈ О РАДУ ЗА 2018. ГОДИНУ**

**АКТИВНОСТИ СПОРТСКОГ САВЕЗА ОПШТИНЕ БАЧКИ ПЕТРОВАЦ**

**У 2018. ГОДИНИ**

За програм рада Спортског Савеза у 2018. години су од стране Општине Бачки Петровац одобрена средства у висини од 610000,00 динара. Средства која су намењена за директне трошкове Савеза су износила свега 110000 динара, док су преосталих 500000,00 динара била средства намењена предшколском, школском, рекреативном, масовном, базичном и омладинском аматерском спорту и спорту „за све“.

У периоду од 30. јануара 2018. године до 30. јануара 2019. године, Спортски савез је учествовао и подржавао велики број спортских и других активности које су организоване у Општини Бачки Петровац.

Једна од првих активности била је већ у току месеца јануара када је дата подршка школском спорту односно ОШ Јозеф Марчок Драгутин из Гложана, на основу, од стране школе, достављених података о потребама школе у вези организације покрајинског школског такмичења у одбојци за девојчице. На покрајинском такмичењу учествовало је 10 екипа из средњих школа са територије АП Војводине. За све учеснике обезбеђено је освежење и службена лица на свим утакмицама.

У току месеца јануара настављена је подршка школском спорту. Подржан је одбојкашки клуб „Младост“ из Бачког Петровца за потребе организације покрајинског школског такмичења у одбојци за девојчице основних школа, односно трошкове суђења. На покрајинском школском такмичењу у одбојци за девојчице учествовало је 10-так из основних школа са територије АП Војводине.

У истом месецу у циљу унапређења сарадње школских спортских секција и спортских организација са територије наше општине и популаризације одбојкашког спорта у општини Бачки Петровац подржан је одбојкашки клуб „Кулпин“ из Кулпина.

У месецу марту у циљу унапређења сарадње школских спортских секција основних школа са територије наше општине и популаризације школских колективних спортова у општини Бачки Петровац подржана је ОШ Жарко Зрењанин из Маглић обезбеђивањем дресова и шорцева.

У истом месецу у складу са програмом подршке рекреативном, базичном и омладинском аматерском спорту и спорту „за све“ подржан је ФК «Кулпин» обезбеђивањем спортских реквизита.

У априлу месецу такође је дата подршка школском спорту, а у циљу популаризације и омасовљавања шаховског спорта у општини Бачки Петровац, тако што је подржана ОШ Јан Амос Коменски, на основу, од стране школе, достављеног захтева у вези реализације превоза ученика и наставника из школа са територије општине Бачки Петровац на републичко шаховско првенство у Зрењанин.

У току месеца маја реализујући Програм рада ученика – чланова шаховских секција у основним школама општине Бачки Петровац, од стране Спортског савеза обезбеђене су и медаље и пехари за најуспешније такмичаре у оквиру шаховске лиге основних школа.

У истом месецу спровођене су активности у вези уписа Спортског савеза Општине Бачки Петровац у Националну евиденцију спортских организација, а наког тога је одржана и седница Управног одбора спортског савеза, на којој су између осталог утврђивани рокови за достављање предлога годишњих програма за 2019. годину и извештаја о раду за 2017. годину, спортских организација са територије општине Бачки Петровац, разматран и усвајен завршни рачун Спортског савеза Општине Бачки Петровац за 2017. годину и именован Павел Северињи – млађи, за арбитра на листи арбитара сталног арбитражног суда Спортског савеза Србије.

У јуну месецу у складу са Планом рада спортског савеза (програм предшколски, школски, масовни и рекреативни спорт) је подржан и одбојкашки клуб „Младост“ за реализацију међународног одбојкашког турнира, односно за набавку медаља и пехара за најуспешније екипе и појединце.

У истом месецу подржан је тениски клуб СА-ХА за релизацију тениског турнира за млађе категорије обезбеђивањем мајица са обележјима спортског савеза и освежења за све учеснике.

Поред тога у оквиру видовданских свечаности подржан је и ФК Маглић за реализацију међународног турнира у фудбалу за млађе категорије. У току 3 дана на фудбалском игралишту своја знања и умећа приказало је више од 300 деце из преко 30 фудбалских екипа из Србије и иностранства. Поред финансијских средстава, за реализацију турнира обезбеђена су адекватна спортска опрема и реквизити.

У јулу месецу, у складу са Планом рада спортског савеза (програм предшколски, школски и спорт за све) и годишњим програмом рада тениског клуба „СА-ХА“ из Бачког Петровца, а у циљу популаризације и омасовљавања тениског спорта у нашој средини, Спортски савез је у сарадњи са поменутим клубом организовао тениски турнир за децу предшколског узраста и ученике основношколског узраста. На тениским теренима основне тениске елементе апсолвирало је петнаесторо деце. За сву децу обезбеђено је освежење, тениске лоптице и едукативни материјал, који промовише тенис.

У истом месецу у складу са Планом рада спортског савеза (масовни и рекреативни спорт) је подржано је омладинско удружење „Активан омладинац“ из Маглића за реализацију турнира у кошарци набавком промотивног материјала и освежења за учеснике.

У августу месецу у складу са Планом рада спортског савеза (програм масовни и рекреативни спорт и спорт за све) је подржан спортски клуб „Лесик“ набавком глинених голубова за релизацију турнира у гађању глинених голубова у оквиру манифестације Словачке народне свечаности.

У истом месецу је у складу са Планом рада спортског савеза (програм омладински аматерски спорт и масовни и рекреативни спорт и спорт за све) подржана асоцијација бициклиста „Вихор Мг“ из Маглића у циљу афирмације бициклизма у оквиру манифестације Словачке народне свечаности. Организоване су 2 трке (улична кружна вожња) и пуж трка у којима су учествовала деца са територије Општине Бачки Петровац, а за све учесника обезбеђене су пригодне мајице са обележјима Спортског савеза, као и освежење (вода, сок).

Такође у месецу августу у складу са Планом рада спортског савеза (програм предшколски, школски, спорт за све и базични спорт) Спортски савез је узео учешће у промоцији пливачког спорта под називом „Школа пливања – Маглић 2018“ у којој је 30 деце стекло прве вештине у пливању. Инструкторима пливања и деци Спортски савез је обезбедио прикладне спортске мајице са обележјима спортског савеза.

Током месеца септембра у сарадњи са Локалном самоуправом дата је подршка предшколском, школском и рекреативном спорту и масовној физичкој култури кроз припрему, промоцију обезбеђивање основних средстава и реализацију најмасовније спортске манифестације - Петровачког маратона 2018, у којој је учествовало око 1000 учесника.

У октобру месецу обезбеђене су медаље и пехари за међународни велемајсторски турнир у шаху, који је одржан крајем новембра у Бачком Петровцу и тениске лоптице за тениски турнир у тенису у оквиру програма масовни и рекреативни спорт, који је у сарадњи са Спортским савезом организовао тениски клуб СА-ХА.

Такође у октобру (програм предшколски, школски, масовни и рекреативни спорт) обезбеђене су 3 поклон честитке за куповину спортске опреме за најуспешније ученике основних школа са територије општине Бачки Петровац, који су узели учешће на изложби спортских фотографија. У истом месецу одржана је седница Управног одбора спортског савеза, на којој су између осталог чланови УО информисани о поднетим програмима за 2019. годину спортских организација са територије општине Бачки Петровац.

У Бачком Петровцу, дана 30.01.2019. године.

ПРЕДСЕДНИК СКУПШТИНЕ СПОРТСКОГ САВЕЗА

ОПШТИНЕ БАЧКИ ПЕТРОВАЦ

Синиша Станивук